Title: ประกาศกระทรวงสาธารณสุข เรื่อง กำหนดลักษณะการโฆษณาเครื่องมือแพทย์บางประการที่ไม่ต้องขออนุญาต พ.ศ. 2563

ประกาศกระทรวงสาธารณสุข
เรื่อง กำหนดลักษณะการโฆษณาเครื่องมือแพทย์บางประการที่ไม่ต้องขออนุญาต
พ.ศ. ๒๕๖๓

โดยที่เป็นการสมควรกำหนดลักษณะการโฆษณาเครื่องมือแพทย์บางประการเพื่อเป็นการอำนวยความสะดวกแก่ผู้ประกอบการในการโฆษณาเครื่องมือแพทย์ทางสื่อใด
ๆ ที่มิได้ระบุสรรพคุณ คุณประโยชน์ คุณภาพ และมาตรฐานของเครื่องมือแพทย์
หรือเป็นการจูงใจให้ผู้รับสื่อโฆษณาเกิดความต้องการที่จะใช้เครื่องมือแพทย์นั้น
ๆ และไม่มีผลกระทบต่อผู้บริโภคแต่อย่างใด

อาศัยอำนาจตามความในมาตรา ๕ วรรคหนึ่ง และมาตรา ๖ (๑๘) แห่งพระราชบัญญัติเครื่องมือแพทย์
พ.ศ. ๒๕๕๑ รัฐมนตรีว่าการกระทรวงสาธารณสุขโดยคำแนะนำของคณะกรรมการเครื่องมือแพทย์จึงออกประกาศไว้
ดังต่อไปนี้

ข้อ
๑  ให้เครื่องมือแพทย์ที่มีการโฆษณาทางสื่อใด
ๆ ที่มิได้มีการระบุสรรพคุณ คุณประโยชน์
คุณภาพ มาตรฐาน ส่วนประกอบหรือแหล่งกำเนิดของเครื่องมือแพทย์เพื่อเป็นการจูงใจให้ผู้รับสื่อโฆษณาเกิดความต้องการที่ใช้เครื่องมือแพทย์นั้น
ๆ ให้ได้รับการยกเว้นไม่ต้องขออนุญาตโฆษณาตามมาตรา ๕๗ แห่งพระราชบัญญัติเครื่องมือแพทย์
พ.ศ. ๒๕๕๑
การโฆษณาเครื่องมือแพทย์ที่ได้รับการยกเว้นไม่ต้องขออนุญาตโฆษณาตามวรรคหนึ่ง ได้แก่ การโฆษณาที่มีการแสดงข้อความเฉพาะชื่อทางการค้า
เครื่องหมายการค้า หรือตราสัญลักษณ์ทางการค้า

ข้อ
๒  เครื่องมือแพทย์ที่ได้รับการยกเว้นไม่ต้องขออนุญาตตามประกาศนี้
ต้องเป็นเครื่องมือแพทย์ที่ผู้ผลิตหรือผู้นำเข้าต้องปฏิบัติตามมาตรา ๑๕ แห่งพระราชบัญญัติเครื่องมือแพทย์
พ.ศ. ๒๕๕๑ มาตรา ๑๗ และมาตรา ๑๙ แห่งพระราชบัญญัติเครื่องมือแพทย์
พ.ศ. ๒๕๕๑ และที่แก้ไขเพิ่มเติม แล้วแต่กรณี

ข้อ ๓  การโฆษณานอกเหนือจากประกาศนี้
ให้เป็นไปตามหมวด ๗ การโฆษณาแห่งพระราชบัญญัติเครื่องมือแพทย์ พ.ศ. ๒๕๕๑ และที่แก้ไขเพิ่มเติม

ข้อ
๔[๑]  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ ณ
วันที่ ๒๒ กันยายน พ.ศ. ๒๕๖๓
อนุทิน  ชาญวีรกูล
รัฐมนตรีว่าการกระทรวงสาธารณสุข

พัชรภรณ์/ธนบดี/จัดทำ
๒๕ ธันวาคม ๒๕๖๓

สุภาทิพย์/ตรวจ
๒๘ ธันวาคม ๒๕๖๓

[๑] ราชกิจจานุเบกษา เล่ม ๑๓๗/ตอนพิเศษ ๒๖๐ ง/หน้า ๙/๕ พฤศจิกายน
๒๕๖๓